Innibos Koscrawl - Innibos
Met Leroux van Vuuren, Jakkie Louw, Mareli Visser, Corli Botha, World @ South Duo,
Datum en tyd: Vr 7 Jul om 9:00, 11:00 en 13:00
Beginpunt Hoërskool Nelspruit Boshuis
Drinkgoed deur Van Loveren en bestanddele deur Checkers.
Sedert 2014 is die Innibos koscrawl een van Innibos se heel gewildste produksies. Dit is soos pub-crawling, maar hier word daar rondom kos, kokkedore, sjefs en kunstenaars gekuier.
Die feesgangers parkeer op die aangewese plek agter die Boshuis.
Die boshuis is die eerste aandoenplek. Hier kry hulle ŉ verwelkomingsdrankie en ŉ versnapering om die koscrawl saam met Jakkie Louw af te skop. Jakkie is ŉ uithaler kok en gaan gesels oor beproefde kitsgeregte uit sy resepteboek Bakkie Louw se Jak en Brou en ŉ paar geheime van sy ouma Frieda uitlap.
Dan stap feesgangers na Huis Hermann Davin waar Leroux van Vuuren gaan wys waarom hy so gewild agter die kospotte is. Hierdie eienaar van die restaurant Lekka by die see in Langebaan gaan Weskus-kos demonstreer en met sy eiesoortige humor dit beslis ook Lekka by Innibos maak.
Die pragtige Lynette de Jager en Dirkie van Staden van World @ South vermeng met viool en kitaar verskeie genres soos sigeuner, folk, kontemporêre flamenco en populêre musiek met ŉ polsende ritme. Hulle gaan net die regte atmosfeer skep voor die hoogaangeskrewe sjef Mynhardt Joubert aan die beurt kom. Hy gaan tuisgemaakte sjokolade en spesery-roomys maak en bedien saam met ŉ donker kunsbier as ŉ float en chilli varkribbetjies saam met Van Loveren 5 jaar whiskey demonstreer.
Dan vir die letterlike kersie op die koek gaan feesgangers na Fleur de Lis restaurant waar die twee koekedoor-wenners hulle slag met die soetgoed gaan wys. Corli Botha gaan demonstreer hoe verskillende elemente en teksture ŉ hele bomontploffing van smake in jou mond vorm en Mareli Visser gaan wys hoe oudtydse koekies ŉ nuwe baadjie kan aantrek. Hertzoggies, skurwejantjies en gemmerkoekies is die sterre van die dag.
Tobias Kruger gaan met sy pragtige klavierspel hierdie soete ervaring afrond.
Vanjaar se Innibos koscrawl beloof een van die hoogtepunte op die program te wees. Moenie dit misloop nie!
Die feesgangers kry slegs ’n peuselhappie by al die aandoenplekke – nie ’n volledige ete nie.